CELEX: 32020D0547
Language: sk
Date: 2020-04-17 00:00:00
Title: Rozhodnutie Európskeho parlamentu a Rady (EÚ) 2020/547 zo 17. apríla 2020 o mobilizácii rezervy na nepredvídané udalosti na rok 2020 s cieľom poskytnúť núdzovú pomoc členským štátom a ďalej posilniť mechanizmus Únie v oblasti civilnej ochrany/rescEU v reakcii na epidémiu COVID-19

21.4.2020   
               
               
                  SK
               
               
                  Úradný vestník Európskej únie
               
               
                  L 125/5
               
            
         ROZHODNUTIE EURÓPSKEHO PARLAMENTU A RADY (EÚ) 2020/547
         zo 17. apríla 2020
         o mobilizácii rezervy na nepredvídané udalosti na rok 2020 s cieľom poskytnúť núdzovú pomoc členským štátom a ďalej posilniť mechanizmus Únie v oblasti civilnej ochrany/rescEU v reakcii na epidémiu COVID-19
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (1), a najmä na jej bod 14,
         so zreteľom na návrh Európskej komisie,
         keďže:
         
                     (1)
                  
                  
                     V článku 13 nariadenia Rady (EÚ, Euratom) č. 1311/2013 (2) sa stanovila rezerva na nepredvídané udalosti až do výšky 0,03 % hrubého národného dôchodku Únie.
                  
               
                     (2)
                  
                  
                     V súlade s článkom 6 nariadenia (EÚ, Euratom) č. 1311/2013 Komisia vypočítala absolútnu sumu rezervy na nepredvídané udalosti na rok 2020 (3).
                  
               
                     (3)
                  
                  
                     Po preskúmaní všetkých ostatných finančných možností reakcie na nepredvídané okolnosti v rámci stropu viazaných rozpočtových prostriedkov na rok 2020 pre okruh 3 (Bezpečnosť a občianstvo) viacročného finančného rámca (VFR) a so zreteľom na mobilizáciu celkovej rezervy na záväzky v plnej výške 2 392 402 163 EUR dostupnej v roku 2020 a nástroja flexibility v plnej výške 1 094 414 188 dostupnej v roku 2020 je potrebné mobilizovať rezervu na nepredvídané udalosti s cieľom riešiť potreby vyplývajúce z epidémie COVID-19 zvýšením viazaných rozpočtových prostriedkov vo všeobecnom rozpočte Únie na rozpočtový rok 2020 nad rámec stropu okruhu 3 VFR.
                  
               
                     (4)
                  
                  
                     So zreteľom na súčasnú veľmi osobitnú situáciu je podmienka stanovená v článku 13 ods. 1 nariadenia (EÚ, Euratom) č. 1311/2013, že musí ísť o poslednú možnosť, splnená.
                  
               
                     (5)
                  
                  
                     Toto rozhodnutie súvisí s financovaním zahrnutým do opravného rozpočtu č. 2 k všeobecnému rozpočtu Európskej únie na rok 2020. S cieľom zabezpečiť súlad s týmto opravným rozpočtom by sa toto rozhodnutie malo začať uplatňovať dňom jeho prijatia,
                  
               PRIJALI TOTO ROZHODNUTIE:
         
            Článok 1
            V rámci všeobecného rozpočtu Európskej únie na rozpočtový rok 2020 sa nad rámec stropu viazaných rozpočtových prostriedkov v rámci okruhu 3 (Bezpečnosť a občianstvo) viacročného finančného rámca mobilizuje rezerva na nepredvídané udalosti vo výške 714 558 138 EUR vo viazaných rozpočtových prostriedkoch.
         
         
            Článok 2
            Celková suma 714 558 138 EUR uvedená v článku 1 sa započíta voči rezerve v rámci stropu viazaných rozpočtových prostriedkov na rozpočtový rok 2020 pre okruh 5 (Administratíva) viacročného finančného rámca.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 17. apríla 2020.
         
         
            V Bruseli 17. apríla 2020
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               G. GRLIĆ RADMAN
            
         
         
            (1)  Ú. v. EÚ C 373, 20.12.2013, s. 1.
         
            (2)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
         
            (3)  Oznámenie Komisie Rade a Európskemu parlamentu z 15. mája 2019 o technickej úprave finančného rámca na rok 2020 v súlade s vývojom HND [COM(2019)310].